ปัจจัยความเสี่ยง

ปัจจัยความเสี่ยงในการดำเนินธุรกิจของบริษัท แกรนด์ แอสเสท โฮเทลส์ แอนด์ พรอพเพอร์ตี้
จำกัด (มหาชน) สามารถสรุปได้ดังนี้

1.  อัตราดอกเบี้ย

การเปลี่ยนแปลงของอัตราดอกเบี้ยอาจส่งผลกระทบต่อการตัดสินใจของลูกค้า
หรือกลุ่มลูกค้าเป้าหมายในการซื้อโครงการอาคารชุดของบริษัทฯ อย่างไรก็ดี
จากการเก็บรวบรวมข้อมูลสถิติเกี่ยวกับการขายโครงการต่างๆ ของบริษัทฯ
พบว่ากลุ่มลูกค้าในปัจจุบัน และกลุ่มลูกค้าเป้าหมายในอนาคตของบริษัทฯ
เป็นกลุ่มลูกค้าระดับบนซึ่งมีกำลังซื้อสูง และปัจจัยด้านอัตราดอกเบี้ยมีผลเพียงเล็กน้อยต่อการตัดสินใจ

อย่างไรก็ดีการเปลี่ยนแปลงของอัตราดอกเบี้ยอาจส่งผลกระทบต่อต้นทุนการก่อสร้างโครงการต่างๆ
ของบริษัทฯ ซึ่งบริษัทฯ ได้จัดให้มีการวางแผนทางการเงินที่รัดกุมอยู่ตลอดเวลา
โดยมีวัตถุประสงค์เพื่อศึกษาต้นทุนทางการเงินของบริษัทฯ ให้อยู่ในระดับต่ำหรือมีความเหมาะสม

2.  แหล่งเงินทุน

การก่อสร้างโครงการต่างๆ ของบริษัทฯ โดยส่วนใหญ่แล้วได้รับการสนับสนุนจากผู้ซื้อหุ้นกู้ของบริษัทฯ
ซึ่งเป็นบริษัทที่เกี่ยวข้องกันที่อยู่ในต่างประเทศ ปัจจุบัน
ผู้ซื้อหุ้นกู้ดังกล่าวได้ประสบปัญหาทางธุรกิจและได้รับการพิทักษ์ทรัพย์ภายใต้กฎหมายต่างประเทศ
บริษัทฯ จึงไม่สามารถเบิกเงินกู้จากผู้ซื้อหุ้นกู้ดังกล่าวได้ตั้งแต่เดือนกันยายน 2551
ฉะนั้นความไม่แน่นอนในการพิจารณาสนับสนุนสินเชื่อจากสถาบันการเงินต่างๆรวมทั้งผู้ซื้อหุ้นกู้
จึงเป็นปัจจัยที่สำคัญที่อาจมีผลต่อการทำโครงการต่างๆของบริษัทฯ อย่างไรก็ตามบริษัทฯ
เชื่อว่าด้วยศักยภาพ และ ทำเลที่ดี ของโครงการ จะเป็นปัจจัยสำคัญที่ทำให้บริษัทฯ
ได้รับการพิจารณาสนับสนุนด้านแหล่งเงินทุนในการพัฒนาโครงการต่างๆ อย่างต่อเนื่อง

3.  การบริหารการก่อสร้างโครงการ

ความสามารถในการบริหารและจัดการการก่อสร้างโครงการให้แล้วเสร็จตามกำหนด
ถือเป็นปัจจัยที่อาจมีผลกระทบต่อต้นทุนการก่อสร้าง บริษัทฯ
เชื่อว่าต้นทุนการก่อสร้างที่เพิ่มขึ้นจากความล่าช้าที่อยู่เหนือการควบคุมและจัดการ
จะถูกชดเชยโดยการปรับมูลค่าที่เพิ่มขึ้นของโครงการเนื่องจากการปรับราคาขาย

4.  การแข่งขัน

การมีผู้ประกอบการหลายรายในธุรกิจพัฒนาอสังหาริมทรัพย์
ทำให้เกิดการแข่งขันสูงทั้งในด้านจำนวนโครงการ ราคาขาย และข้อเสนอพิเศษต่างๆ
เนื่องจากโครงการต่างๆ ของบริษัทฯ อยู่ในทำเลที่ดี มีศักยภาพ
กอปรกับมาตรฐานในการออกแบบที่เป็นเลิศ
ทำให้บริษัทมีความเชื่อมั่นในศักยภาพทางการแข่งขันของบริษัทฯ
ว่าอยู่ในระดับที่สามารถแข่งขันกับผู้ประกอบการอื่นได้

5.  นโยบายของรัฐบาล

นโยบายของรัฐบาลเกี่ยวกับการลงทุน ข้อกำหนดด้านผังเมือง การจัดสรรที่ดิน การพัฒนาที่ดิน
สิ่งแวดล้อมและการอนุรักษ์ทรัพยากรธรรมชาติ
ล้วนเป็นปัจจัยที่อาจส่งผลกระทบต่อการดำเนินธุรกิจของบริษัทฯ โดยบริษัทฯ
ได้มีการวางแผนและศึกษาหาข้อมูลในเรื่องดังกล่าวอยู่ตลอดเวลา ก่อนการลงทุนเพื่อให้มั่นใจว่า
การลงทุนในโครงการต่างๆ ของบริษัทฯ จะได้รับผลกระทบจากเรื่องดังกล่าวน้อยที่สุด

6. ความไม่แน่นอนทางการเมืองในประเทศ

ความไม่แน่นอนทางการเมืองและเหตุการณ์ความไม่สงบในประเทศเป็นปัจจัยหนึ่งที่ส่งผลกระทบต่อการท่องเที่ยวและภาคธุรกิจโรงแรมโดยรวมตลอดจนการดำเนินธุรกิจโรงแรมของกลุ่มบริษัทฯดังเช่นความคิดเห็นทางการเมืองที่แตกแยกและนำไปสู่เหตุการณ์ไม่สงบในช่วงเทศกาลสงกรานต์ของปี
2552 นี้ ปัจจัยความวุ่นวายทางการเมืองได้ส่งผลให้จำนวน นักท่องเที่ยว และ
ความเชื่อมั่นด้านความปลอดภัยของนักท่องเที่ยวในตลาดในประเทศได้ลดลงอย่างมาก

7. วิกฤตการณ์ทางเศรษฐกิจ

วิกฤตการณ์ทางการเงินที่เกิดขึ้นในประเทศสหรัฐอเมริกาในช่วงปีที่ผ่านมาได้ส่งผลกระทบต่อสภาวะเศรษฐกิจโลกอย่างรุนแรง
โดยจะเห็นได้จากการลดลงอย่างมากของราคาหุ้นทั่วโลก
ภาวะการตึงตัวของตลาดสินเชื่อรวมทั้งการกู้ยืมระหว่างธนาคาร
การล้มละลายของสถาบันการเงินขนาดใหญ่ และความเชื่อมั่นของผู้บริโภคที่ลดลง
วิกฤตการณ์ดังกล่าวได้ส่งผลกระทบอย่างเป็นสาระสำคัญต่อแผนการดำเนินธุรกิจและการเงินรวมถึงมูลค่าของสินทรัพย์ของผู้ประกอบการในประเทศไทยเป็นจำนวนมาก
ถึงแม้ว่ารัฐบาลของประเทศต่างๆได้ใช้ความพยายามในการที่จะแก้ไขปัญหาเหล่านี้ตลอดช่วงปี 2552
แต่ยังคงมีความไม่แน่นอนว่าสภาวะเศรษฐกิจโลกจะกลับคืนสู่สภาวะปกติจริงเมื่อใด

8. สิทธิการเช่าบนที่ดินที่ตั้งโรงแรม

ธุรกิจโรงแรมแห่งหนึ่งของบริษัทฯ ตั้งอยู่บนที่ดินเช่าซึ่งมีอายุสัญญา 30 ปี
และสามารถต่ออายุสัญญาได้อีก 20 ปี ทั้งนี้บริษัทฯ ต้องปฏิบัติตามเงื่อนไขต่างๆ
ที่ระบุไว้ในสัญญาเช่า ณ ขณะนี้ อายุสัญญาเช่าปัจจุบันมีอายุคงเหลือประมาณ 13 ปี

9. กำลังซื้อของผู้บริโภคภายในประเทศและต่างประเทศ

การจำกัดสินเชื่อจากภาวะความเสี่ยงของเศรษฐกิจ การเงินและการเมือง
จะทำให้ผู้บริโภคลดการใช้จ่าย ทั้งการซื้อทรัพย์สินถาวร เช่น บ้าน คอนโดมิเนียม รถยนต์ จำกัด
ลดงบประมาณการเดินทางท่องเที่ยวเพื่อพักผ่อน หรือ เพื่อการประชุมธุรกิจ การจัดสัมมนา เป็นต้น